દોઢેક મહિનાની પથારી પછી પાછી હું ઑફિસે જવા માંડી. હવે મારી અને કશ્યપની મુલાકાતો વધવા માંડી હતી. હું સાંજે મારી ઑફિસ નીચે એની રાહ જોતી ઊભી હોઉં અને એ આવે ત્યારે અમે જોડે ચાલીએ. મને એ મનમાં વસી ગયો હતો. એની પ્રત્યેની લાગણી દિનપ્રતિદિન વધતી જતી હતી. એકવાર મારી બા સાથે વાત કરી એનું મન પણ જાણી લીધું. એણે હા પાડી હતી. હવે જો કશ્યપ હા કહે અને એનાં મા-બાપની સંમતિ હોય તો મારે હંમેશ માટે એનાં થઈને રહેવું હતું ! તે સાંજે અમે હૉટલમાં જ બેઠાં હતાં. મેં એના હાથ પર હાથ મૂકી કહ્યું :